text: 15-årig dreng anholdt for røveri 
  20 februar 2011 kl. 09.57
  Den formodede røver, der tidligt søndag truede med en pistol i bageriet i Gørding, er kun 15 år.
  Politiet har fået fat i den mulige gerningsmand til et røveri, hvor udbyttet kun blev nogle cigaretter.
  Det var søndag morgen lidt efter klokken syv , at en ung mand med en pistol kom stormende ind i forretningen og truede den kvindelige ekspedient. Hun åbnede kassen for at give ham penge, men i stedet ville han hellere have nogle cigaretter, fortæller politiet i Esbjerg.
  Ud fra beskrivelsen af gerningsmanden kunne politiet en time senere anholde den 15-årige dreng samt en pige, som ifølge et vidne var sammen med den mistænkte umiddelbart efter røveriet.
  